**Latvijas Bankas noteikumu projekta "Krājaizdevu sabiedrību licencēšanas un to amatpersonu piemērotības izvērtēšanas kārtība" anotācija**

|  |  |
| --- | --- |
| **Nosaukums** | Krājaizdevu sabiedrību licencēšanas un to amatpersonu piemērotības izvērtēšanas kārtība |
| **Dokumenta veids** | Latvijas Bankas noteikumi |
| **Izdošanas pamatojums** | Krājaizdevu sabiedrību likuma 8. panta otrā daļa, 9. panta pirmā daļa un 11. panta pirmā un otrā daļa |
| **Mērķis un būtība** | Saskaņā ar Latvijas Bankas likuma pārejas noteikumu 3. punktu Latvijas Bankas un Finanšu un kapitāla tirgus komisijas līdz Latvijas Bankas likuma spēkā stāšanās dienai izdotie ārējie normatīvie akti piemērojami līdz dienai, kad stājas spēkā attiecīgie Latvijas Bankas ārējie normatīvie akti, bet ne ilgāk kā līdz 2024. gada 31. decembrim.  Ņemot vērā minēto, Latvijas Banka ir izstrādājusi noteikumu projektu "Krājaizdevu sabiedrību licencēšanas un to amatpersonu piemērotības izvērtēšanas kārtība" (turpmāk – projekts), kas aizstās Finanšu un kapitāla tirgus komisijas 2020. gada 27. oktobra normatīvos noteikumus Nr. 202 "Krājaizdevu sabiedrības licences un atsevišķu krājaizdevu sabiedrību darbību reglamentējošo atļauju un dokumentu saskaņojuma saņemšanai iesniedzamā informācija un dokumenti un informācijas sniegšanas kārtība" (turpmāk – Noteikumi Nr. 202).  Projekts pēc satura ir līdzīgs spēkā esošajiem Noteikumiem Nr. 202 un regulē kārtību, kādā Latvijas Banka izsniedz krājaizdevu sabiedrībai licenci, kā arī izvērtē krājaizdevu sabiedrības amatpersonu piemērotību. |
| **Leģitīmais mērķis** | Projekts nepieciešams, lai Latvijas Banka atbilstoši Latvijas Bankas likuma 48. panta pirmajai un otrajai daļai nodrošinātu stabila un likumiem atbilstoša finanšu sektora darbību, kas iespējams, saņemot pēc iespējas precīzāku un visaptverošu informāciju, lai nodrošinātu licences krājaizdevu sabiedrības darbībai izsniegšanas procesu un izvērtētu krājaizdevu sabiedrības amatpersonu piemērotību.  Līdz ar to projekts tiek izdots citu personu tiesību un sabiedrības labklājības aizsardzībai. |
| **Samērīgums** | Atbilstošākais veids, kā noteikt vienotas prasības saistībā ar informācijas sniegšanu, kuras nodrošina normatīvajos aktos noteikto prasību izpildi, ir izdot finanšu tirgus dalībniekiem saistošus noteikumus, kuri sniedz skaidru priekšstatu par iesniedzamās informācijas apjomu.  Projekts kopumā un tajā ietvertās tiesību normas atbilst samērīguma principam, jo:   * pirmkārt, ar projektu un tajā ietvertajām prasībām tiek sasniegts leģitīmais mērķis (citu personu tiesību un sabiedrības labklājības aizsardzība); * otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē; * treškārt, labums, ko iegūs sabiedrība, būs lielāks par projektā ietverto prasību radītajām negatīvajām sekām.   1. Projekts paredz noteikt prasības informācijai un dokumentiem, kas krājaizdevu sabiedrībai jāiesniedz Latvijas Bankai, lai saskaņā ar Krājaizdevu sabiedrību likumu saņemtu licenci krājaizdevu sabiedrības darbībai un saskaņojumu krājaizdevu sabiedrības amatpersonu piemērotībai.   2. Atbilstošākais veids, kā noteikt finanšu tirgus dalībniekiem vienotas un saistošas prasības, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu.   3. Izstrādājot projektu, Latvijas Banka ir izvērtējusi to minimālo dokumentu un informācijas apjomu, kurš nepieciešams, lai Latvijas Banka varētu pārliecināties, ka krājaizdevu sabiedrība izpilda Krājaizdevu sabiedrību likumā noteiktās prasības, lai varētu saņemt likumā noteikto licenci vai saskaņojumu. Turklāt projekts paredz atbrīvojumu no dokumentu vai informācijas iesniegšanas, ja Latvijas Bankas rīcībā jau ir noteikta veida informācija vai arī tā ir iegūstama no Latvijas Republikas publiskajiem reģistriem, tādējādi atvieglojot licences vai saskaņojuma saņemšanas procesu. Projekts paredz arī samērīgus dokumentu izskatīšanas termiņus atkarībā no izskatāmā jautājuma.   4. Ņemot vērā minēto, projekts ir piemērots leģitīmā mērķa sasniegšanai, jo nodrošinās, ka Latvijas Bankai būs pietiekama informācija, lai pārliecinātos, ka krājaizdevu sabiedrības veiktās darbības atbilst Krājaizdevu sabiedrību likuma prasībām, tas ir nepieciešams, jo ar citiem līdzekļiem Latvijas Bankai nav iespējas iegūt licences vai saskaņojuma izsniegšanai nepieciešamos dokumentus un informāciju, kā arī tas ir samērīgs, jo dokumentu vai informācijas apjoms ir rūpīgi izvērtēts, neprasot nevajadzīgu informāciju un tādējādi nodrošinot, ka sabiedrības ieguvums ir lielāks par krājaizdevu sabiedrību tiesībām un likumiskajām interesēm nodarīto zaudējumu.   5. Projekts paredz pieprasīt arī fizisko personu datus par krājaizdevu sabiedrību amatpersonām tādā apmērā, kas ir nepieciešams un vienlaikus pietiekams, lai nodrošinātu personu piemērotības normatīvo aktu prasībām izvērtēšanu. Bez projektā paredzēto datu pieprasīšanas nav iespējams personas identificēt un izvērtēt atbilstoši kopējām krājaizdevu sabiedrību pārvaldības jomā noteiktajām prasībām.   Saskaņā ar Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) 13. pantu datu pārzinim personas datu iegūšanas laikā ir jāsniedz datu subjektam informācija par viņa datu apstrādi, lai nodrošinātu godprātīgu un pārredzamu apstrādi. Līdz ar to saskaņā ar projekta 3. pielikumu persona paraksta apliecinājumu, ka ir iepazinusies ar Latvijas Bankas sniegto informāciju par personas datu apstrādi. Latvijas Banka iegūtos datus glabā piecus gadus pēc krājaizdevu sabiedrības amatpersonas statusa zaudēšanas. |
| **Spēkā stāšanās** | Atbilstoši Latvijas Bankas likuma 8. panta otrajai daļai – nākamajā dienā pēc noteikumu publicēšanas oficiālajā izdevumā ''Latvijas Vēstnesis''. |
| **Ietekme uz Latvijas Bankas budžetu** | Nav ietekmes uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Salīdzinot ar spēkā esošajiem Noteikumiem Nr. 202, projekts neparedz būtiskas jaunas prasības krājaizdevu sabiedrībām. |
| **Saistītie dokumenti** | Ar projektu saistītie dokumenti:   1. Krājaizdevu sabiedrību likums; 2. Noteikumi Nr. 202. |
| **Saskaņošana ar Eiropas Centrālo banku** | Nav nepieciešama. |
| **Saskaņošana ar citām publiskām un privātām personām** | Noteikumu projekts tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un sabiedrībai līdz 2024. gada 9. jūlijam bija iespēja iesaistīties tā apspriešanā. Vienlaikus par noteikumu projektu un notiekošo sabiedrības līdzdalību tika informēta biedrība "Krājaizdevu Apvienība" un biedrība "Latvijas Kooperatīvo krājaizdevu sabiedrību savienība". Komentāri no biedrības "Krājaizdevu Apvienība" tika saņemti 2024. gada 9. jūlijā. |
| **Saskaņošanas rezultāti** | Latvijas Banka ir iepazinusies ar biedrības "Krājaizdevu Apvienība" izteiktajiem komentāriem par noteikumu projektu un sniegusi viedokli, kas iekļauts noteikumu projekta anotācijas pielikumā. |

Pielikums

Latvijas Bankas noteikumu projekta

''Krājaizdevu sabiedrību licencēšanas un to amatpersonu piemērotības izvērtēšanas kārtība'' anotācijai

**Sabiedrības līdzdalības laikā** **saņemto priekšlikumu par Latvijas Bankas noteikumu projektu** **"Krājaizdevu sabiedrību licencēšanas un to amatpersonu piemērotības izvērtēšanas kārtība" apkopojums**

Latvijas Banka 2024. gada 27. jūnijā publiskoja noteikumu projektu "Krājaizdevu sabiedrību licencēšanas un to amatpersonu piemērotības izvērtēšanas kārtība" (turpmāk – noteikumu projekts) sabiedrības līdzdalībai, proti, komentāru, motivētu priekšlikumu vai iebildumu sniegšanai līdz 2024. gada 9. jūlijam. Sabiedrības līdzdalībai noteiktā termiņa laikā 2024. gada 9. jūlijā, komentārus iesniedza biedrība "Krājaizdevu Apvienība". Latvijas Banka ir iepazinusies ar biedrības "Krājaizdevu Apvienība" izteiktajiem komentāriem un sniedz savu viedokli.

|  |  |  |  |
| --- | --- | --- | --- |
| **Nr. p. k.** | **Sabiedrības līdzdalībai nodotā projekta redakcija (konkrēta punkta redakcija)** | **Izteiktais iebildums (priekšlikums) par projekta konkrēto punktu, norādot sabiedrības pārstāvi** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| 1. | **II. Krājaizdevu sabiedrības licencēšana**  7. Jaundibināma krājaizdevu sabiedrība licences saņemšanai iesniedz Latvijas Bankai šādus dokumentus:  7.1. krājaizdevu sabiedrības dibinātāju pilnvarotas personas parakstītu Latvijas Bankai adresētu iesniegumu, kurā uzskaitīti tam pievienotie dokumenti; | Neatbilstība Kooperatīvo sabiedrību likuma (turpmāk – KSL) normām  Nav saderība ar KSL 9.pantu  (3) Dibinātāji ar sabiedrības dibināšanu saistītās darbības veic kopīgi, ja dibināšanas līgumā nav noteikts citādi. | **Ņemts vērā.**  Jaunā redakcija  7.1. iesniegumu, kurā uzskaitīti tam pievienotie dokumenti; |
| 2. | 7.3. krājaizdevu sabiedrības dibināšanas sapulces protokolu; | Neatbilstība KSL normām  Nav saderība ar KSL 9.un 10.panta normām  (2) Dibinot sabiedrību, dibinātāji veic šādas darbības:  4) izveido sabiedrības pārvaldes institūcijas un, ja tas ir sabiedrībā paredzēts, ieceļ revidentu  (3) Dibinātāji ar sabiedrības dibināšanu saistītās darbības veic kopīgi, ja dibināšanas līgumā nav noteikts citādi.    10. pants. Sabiedrības dibināšanas dokumenti  (1) Sabiedrības dibināšanas dokumenti ir dibināšanas līgums un statūti.  Novecojusi un no likuma izslēgta norma, kas apgrūtina un rada mākslīgus šķēršļus KKS dibināšanai, jo īpaši reģionos. Dibinātāji var parakstīt saskaņotos dibināšanas dokumentus, bez dibināšanas sapulces sasaukšanas.  Dibināšanas protokolu jāiesniedz, ja to paredz dibināšanas līgums. | **Ņemts vērā.**  7.3. apakšpunkts svītrots. |
| 3. | 7.8. ziņas par krājaizdevu sabiedrības dibinātājiem:  7.8.1. ja dibinātāji pieder vienai komercsabiedrībai, vienai iestādei, vienā administratīvajā teritorijā esošām iestādēm vai komercsabiedrībām – attiecīgās personas vadītāja izsniegtu izziņu, kura apliecina dibinātāju piederību šai personai; | Noteikumu 7.8.1.p.; ja dibinātāji pieder vienai komercsabiedrībai, vienai iestādei, vienā administratīvajā teritorijā esošām iestādēm vai komercsabiedrībām – attiecīgās personas vadītāja izsniegtu izziņu, kura apliecina dibinātāju piederību šai personai;  Nav saderība ar Personu datu aizsardzības normatīviem. Dibinātājiem nav tiesību vākt informāciju no trešajām personām par citām personām. Organizāciju vadītāji nedrīkst izsniegt izziņas par saviem dalībniekiem trešajām personām, par kādām atzīstami dibinātāji.  Katram dibinātājam jāiesniedz par sevi prasītie dokumenti.  KKSL 5.pants; (2) Par vienas krājaizdevu sabiedrības biedriem var būt pilngadīgas rīcībspējīgas fiziskās personas, kuras nodarbinātas pie viena darba devēja.  Darba tiesiskās attiecības nosaka Darba līgumi.  Noteikumi ir pretrunā ar KKSL 2.panta 2.daļas un 31.panta 1.daļas noteikto krājaizdevu sabiedrību darbības galveno uzdevumu – veicināt pašpārvaldes principu. Noteikumi ļauj biedru loku kontrolēt trešajām personām, kas nav dibinātāji. | **Ņemts vērā.**  7.8.1. apakšpunkts svītrots. |
| 4. | 7.8.2. ja dibinātāji pieder vienai Latvijas Republikas normatīvajos aktos noteiktajā kārtībā izveidotai korporācijai (profesionālajai biedrībai), arodbiedrībai, profesionālai radošajai vai sporta sabiedriskajai organizācijai – attiecīgās organizācijas vadītāja izsniegtu izziņu, kura apliecina dibinātāju piederību šai organizācijai; | Noteikumu 7.8.2. prasa; ja dibinātāji pieder vienai Latvijas Republikas normatīvajos aktos noteiktajā kārtībā izveidotai korporācijai (profesionālajai biedrībai), arodbiedrībai, profesionālai radošajai vai sporta sabiedriskajai organizācijai – attiecīgās organizācijas vadītāja izsniegtu izziņu, kura apliecina dibinātāju piederību šai organizācijai;    Dibinātāji – fiziskās personas ir reģistros ierakstīti dalībnieki (biedri), un nevar būt viņu piederību apliecinoša dokumenta. Dalībniekiem (biedriem) ir tiesības saņemt izrakstu no biedru reģistra par sevi.  Nav saderība ar KSL 16. panta 3. un 4. daļu normām, kas ļauj biedriem iepazīties ar biedru reģistru, bet nedod tiesības saņemt izziņu par citiem biedriem.  (3) Lai izmantotu savas likumā noteiktās tiesības, biedri, padomes locekļi, revidents, kā arī kompetentas publiskas iestādes ir tiesīgas iepazīties ar biedru reģistru.  (4) Biedram ir tiesības saņemt valdes apliecinātu sabiedrības biedru reģistra izrakstu par sevi.  Nav saderība ar Biedrību un nodibinājumu likuma 28. panta 2. daļas normām. Katra biedrība ved savu biedru reģistru, un korporācijām, apvienībām, kurās iestājās biedrības (arodbiedrības), nav tiesību pieprasīt informāciju par atsevišķu savu dalībnieku biedru sarakstiem. Katrs biedrs informē savus biedrus, un apliecina dalībnieka esamību savā reģistrā. Savienības, korporācijas uzrāda izrakstu no savu biedru reģistra, kur norādītas, kādas biedrības vai arodbiedrības ir viņu biedri.  (2) Ikviena biedrība ved savu biedru reģistru, kurā norādīts katra biedra vārds, uzvārds, personas kods (ja tāda nav, — dzimšanas datums, personu apliecinoša dokumenta numurs un izdošanas datums, valsts un institūcija, kas dokumentu izdevusi) un dzīvesvietas adrese (juridiskās personas nosaukums un adrese). Informācija par biedrības biedriem ir pieejama tikai attiecīgās biedrības biedriem, kā arī kontrolējošām un tiesībaizsardzības institūcijām.  KKS dibinātāji ir fiziskās personas, kurām, pamatojoties uz pašpārvaldes principu, nav jāveido atkarība un kontrole no trešajām personām. | **Ņemts vērā.**  7.8.2. apakšpunkts svītrots. |
| 5. | 7.8.3. ja dibinātāju nekustamais īpašums atrodas vienā administratīvajā teritorijā –īpašuma tiesības uz attiecīgo nekustamo īpašumu apliecinošos dokumentus; | Noteikumu 7.8.3.p.; ja dibinātāju nekustamais īpašums atrodas vienā administratīvajā teritorijā – īpašuma tiesības uz attiecīgo nekustamo īpašumu apliecinošos dokumentus;  Nav saderība ar KKSL 5. panta 1. daļas normām, kas ļauj dibinātājiem izvēlēties, kāda veida biedra statusa atbilstības apliecinošu dokumentu iesniegt; vai dzīves vietu apliecinošu īres līgumu, vai izziņu par deklarēto dzīves vietu, vai izrakstu no Zemes grāmatas ar nekustamā īpašuma adresi, vai izrakstu no Uzņēmumu reģistra par uzņēmuma juridisko adresi, vai darba līgumu. | **Ņemts vērā.**  7.8.3. apakšpunkts svītrots. |
| 6. | 7.8.4. ja ir noslēgts sadarbības līgums starp vairāku blakus esošo administratīvo teritoriju pašvaldībām – izziņu par šādu sadarbību; | Noteikumu 7.8.4.p. norma paredz iesniegt; ja ir noslēgts sadarbības līgums starp vairāku blakus esošo administratīvo teritoriju pašvaldībām – izziņu par šādu sadarbību;  Norma ir pretrunā ar KKSL 2. panta 2. daļas un 31. panta 1. daļas KKS galveno uzdevumu – veicināt pašpārvaldes principus.  Dibinātāji ir fiziskās personas. Pašvaldības ir trešās personas, kurām nav tiesību regulēt vai ierobežot brīvprātīgu personu likumīgās tiesības apvienoties.  Novecojusi, no likuma izslēgta norma. | **Ņemts vērā.**  7.8.4. apakšpunkts svītrots. |
| 7. | 8. Krājaizdevu sabiedrības darbības ekonomiskajā pamatojumā (darbības plānā) atspoguļo krājaizdevu sabiedrības darbības stratēģiju, finansiālo prognozi turpmākajiem trim darbības gadiem (sabiedrības budžetu, bilanci, peļņas vai zaudējumu aprēķinu, kapitāla pietiekamības aprēķinu), krājaizdevu sabiedrības biedriem sniedzamo finanšu pakalpojumu plānu un citu informāciju, kuru krājaizdevu sabiedrības dibinātāji uzskata par nepieciešamu. | Noteikumu 8.p. norma.  Noteikumi, likumu normām neatbilstoši, seko KKS finansiālajam stāvoklim un izvērtē KKS darbības atbilstību galvenajam uzdevumam.  Komercdarbības mērķis ir peļņas gūšana, bet saimnieciskās darbības mērķis ir ar ienākumiem segt izdevumus, lai uzkrātu nekomerciālu kapitālu, kas ir ieinteresēts īstenot KKSL mērķus un KKS darbības galveno uzdevumu.  KKSL 2.panta 1.d. 2.d. 4.d. 16.panta 2.d, 17.panta 1.d. un KSL 2.p.4.d.normas neļauj, ar ienākumiem no saimnieciskās darbības, kropļot komercdarbību (konkurenci), un otrādi.  To nodrošina;  KSL 11. panta 1. daļas normas, kas prasa KKS mērķus un uzdevumus norādīt dibināšanas līgumā  3) sabiedrības mērķi un uzdevumus;  KSL 12. panta 1. daļas normas, kas prasa KKS darbības mērķus un uzdevumus norādīt statūtos  2) darbības mērķi un uzdevumus;  KKSL 2. panta 4. daļas normas, kas prasa ziedojumu, dāvinājumu un mantojumu iegūšanas un izmantošanas mērķus un uzdevumus norādīt statūtos  (4) Krājaizdevu sabiedrība ir juridiskā persona. Krājaizdevu sabiedrībai ir tiesības statūtos noteiktajā kārtībā iegūt un atsavināt kustamu un nekustamu mantu, tai skaitā pieņemt dāvinājumus, ziedojumus un mantojumus, kā arī uzņemties saistības un būt par prasītāju un atbildētāju tiesā.  KKSL 17.panta 1.daļu, kas prasa peļņas sadales kārtību noteikt statūtos, lai nepieļautu ziedotās, dāvinātās un mantotās mantas un naudas izmantošanu, neatbilstoši statūtos noteiktajiem mērķiem un uzdevumiem. Ziedojumu, dāvinājumu un mantoto līdzekļu izmantošanu komercdarbībā, lai peļņu izmaksātu dividendēs, nepieļauj ne KSL, ne KKSL.  17.pants. Krājaizdevu sabiedrības tīrās peļņas sadale  (1) Tīrās peļņas daļa, kas paliek pēc atskaitījumiem rezerves kapitālā, sadalāma atbilstoši krājaizdevu sabiedrības statūtu noteikumiem.  Civillikuma 1912. un 1917. panti nosaka; nesadalītā peļņa vai sadalītā biedriem neizmaksājamā peļņa, kas maina piederību, ir tiesisks darījums, kurā bez atlīdzības mantiska vērtība tiek nodota cita īpašumā.  KKSL 2. panta 4. daļa nosaka, ka šādas naudas izmantošanu drīkst regulēt tikai statūti un dāvanas saņēmējam, nav tiesību mainīt ziedotās naudas izmantošanas mērķus, par kuriem statūtos noteiktajā kārtībā, bija vienojušies dāvinātāji – biedri un dāvinājuma saņēmējs – KKS.  Dāvinātajā naudā ir arī bezpeļņas organizāciju un pašvaldību ziedojumi, kuru līdzekļu izmantošnu komercdarbībā aizliedz šo organizāciju darbību regulējošie speciālie likumi.  KKSL normas ļauj kopsapulcei noteikt iemaksas, bez saskaņošanas ar statūtu noteikumiem, tikai atbilstoši 16. panta 2. daļas normām. Rezerves kapitāla mērķi, uzdevumi un izmantošanas kārtībai jābūt noteiktai statūtos, atbilstoši KKSL 2. panta 4. daļas, 17. panta 1. daļas KSL 12. panta.1. daļas 2. punkta normām. | **Nav ņemts vērā.**  **Skaidrojums.**  Krājaizdevu sabiedrību likuma 27. panta pirmā daļa nosaka, ka krājaizdevu sabiedrība izveido efektīvu iekšējās kontroles sistēmu, lai nodrošinātu savu risku pārvaldīšanu un aktīvu aizsardzību, krājaizdevu sabiedrības padomei un valdei sniegtās informācijas patiesumu un savlaicīgumu, normatīvo aktu, tai skaitā Latvijas Bankas noteikumu, kā arī Latvijas Bankas lēmumu un krājaizdevu sabiedrības politikas un procedūru ievērošanu, un otrā daļa nosaka, ka Latvijas Banka izdod noteikumus par krājaizdevu sabiedrības iekšējās kontroles sistēmas izveidi.  Krājaizdevu sabiedrības darbības ekonomiskais pamatojums neskar peļņas sadales jautājumus, bet ir vērsts uz sabiedrības attīstību tās biedru interesēs un iespējām jaunu biedru piesaistīšanai. Krājaizdevu sabiedrības darbības ekonomiskais pamatojums ir būtisks sabiedrības plānošanas dokuments, lai nodrošinātu krājaizdevu sabiedrības ilgtspējīgu un līdzsvarotu attīstību, kas palīdz krājaizdevu sabiedrībai efektīvi izmantot resursus, reaģēt uz izaicinājumiem un izmantot iespējas, kas saistītas ar mainīgo vides un ekonomikas dinamiku. |
| 8. | 11. Krājaizdevu sabiedrība par amatpersonas amata kandidātu, 30 dienas pirms tas sāk pildīt savus pienākumus vai tiek atkārtoti ievēlēts amatā, iesniedz Latvijas Bankai šādus dokumentus:  11.2. krājaizdevu sabiedrības kompetentas pārvaldes institūcijas sapulces (sēdes) protokola kopiju vai tā projektu, kas satur lēmumu vai apliecina nodomu par amatpersonas kandidatūras izvirzīšanu attiecīgā amata pienākumu pildīšanai; | Noteikumu 11.2.p. prasa; krājaizdevu sabiedrības kompetentas pārvaldes institūcijas sapulces (sēdes) protokola kopiju vai tā projektu, kas satur lēmumu vai apliecina nodomu par amatpersonas kandidatūras izvirzīšanu attiecīgā amata pienākumu pildīšanai;  Nav saderība ar KKSL 2. panta 2. daļas un 31. panta 1. daļas normās noteikto KKS darbības galveno uzdevumu; veicināt pašpārvaldes principu attīstību  Noteikumi ļauj pārvaldes institūcijām ierobežot biedru likumiskās tiesības piedalīties KKS pārvaldē un izvirzīt savus amata kandidātus. Tas ir pretrunā ar pašpārvaldes principu attīstību.  Nesaderība ar KSL 35. panta normām  35. pants. Biedru kopsapulces darba kārtība  (1) Biedru kopsapulces darba kārtībā iekļaujamos jautājumus nosaka institūcija (persona), kas ierosina sasaukt sapulci.  (2) Biedrs 10 dienu laikā no šā likuma 33. panta otrajā daļā minētā paziņojuma saņemšanas dienas var prasīt papildu jautājumu iekļaušanu biedru kopsapulces darba kārtībā, ja statūtos vai paziņojumā nav noteikts garāks termiņš. Ja statūtos noteikts, ka biedrs var prasīt papildu jautājumu iekļaušanu biedru kopsapulces darba kārtībā, izmantojot tikai elektroniskos līdzekļus, šo termiņu var samazināt līdz piecām dienām.  KSL 32. pants paredz tiesības, vienai desmitai daļai biedru sasaukt Kopsapulci;  (4) Ja biedru kopsapulce nav notikusi triju mēnešu laikā pēc pieprasījuma iesniegšanas dienas, to var sasaukt vismaz viena desmitdaļa biedru.  (5) Ja pienākums sasaukt biedru kopsapulci izriet no likuma vai statūtiem un biedru kopsapulce nav notikusi paredzētajā termiņā, to nekavējoties sasauc padome vai revidents. Šīs tiesības var izmantot arī vismaz viena desmitdaļa biedru.  Noteikumu 11.2.p. jāatbilst likumu normām un jāveicina pašpārvaldes principu attīstību;  Ja institūcija (persona), kas izsludinājusi biedru kopsapulci, dienas kārtībā paredz valdes, revīzijas komisijas vai padomes vēlēšanas, tad izvirzītās amatpersonu kandidatūras ir jāsaskaņo ar Latvijas Banku.  KSL 35.pants  (4) Biedru kopsapulce var pieņemt lēmumus tikai tajos darba kārtības jautājumos, kuri iekļauti šā likuma 33. panta otrajā daļā un šā panta trešajā daļā minētajā paziņojumā.  Ja valdes vēlēšanas, atbilstoši statūtiem, nodotas padomes kompetencē, tad padomei valdes kandidatūras ir jāsaskaņo ar Latvijas Banku, pirms ievēlēšanas.  Krājaizdevu sabiedrību biedriem ir tiesības izvirzīt alternatīvus amatu kandidātus, un Kopsapulci sasaucošajai institūcijai ir pienākums, radīt visiem kandidātiem vienlīdzīgas tiesības un iespējas. | **Nav ņemts vērā.**  **Skaidrojums.**  Krājaizdevu sabiedrību likuma 11. panta ceturtā daļa nosaka, ka Latvijas Banka 30 dienu laikā izskata krājaizdevu sabiedrības iesniegtos dokumentus un pieņem lēmumu atļaut krājaizdevu sabiedrības padomes un valdes locekļiem vai revīzijas komisijas priekšsēdētājam un loceklim sākt pildīt to pienākumus vai, ja krājaizdevu sabiedrības padomes un valdes locekļi vai revīzijas komisijas priekšsēdētājs un loceklis neatbilst šā likuma prasībām, — lēmumu aizliegt minētajām personām sākt pildīt to pienākumus. |