**Latvijas Bankas noteikumu projekta "Noteikumi par garantētās atlīdzības izmaksas pieteikumiem Latvijā reģistrētā kredītiestādē un dalībvalstī reģistrētas kredītiestādes filiālē Latvijā" anotācija**

|  |  |
| --- | --- |
| **Nosaukums** | Noteikumi par garantētās atlīdzības izmaksas pieteikumiem Latvijā reģistrētā kredītiestādē un dalībvalstī reģistrētas kredītiestādes filiālē Latvijā |
| **Dokumenta veids** | Latvijas Bankas noteikumi |
| **Izdošanas pamatojums** | Noguldījumu garantiju likuma 25. panta 6.1 daļa |
| **Mērķis un būtība** | Saskaņā ar Noguldījumu garantiju likuma 25. panta 6.1 daļā ietverto deleģējumu 2022. gada 28. jūnijā tika izdoti Finanšu un kapitāla tirgus komisijas normatīvie noteikumi Nr. 114 "Garantēto atlīdzību pieteikumu pieņemšanas, apkopošanas un sniegšanas normatīvie noteikumi" (turpmāk – normatīvie noteikumi Nr. 114).  Ar 2023. gada 1. janvāri Finanšu un kapitāla tirgus komisija tika pievienota Latvijas Bankai, un minētajā datumā spēkā stājās Latvijas Bankas likums, kura pārejas noteikumu 4. punkts noteic, ka Latvijas Banka ir Finanšu un kapitāla tirgus komisijas mantas, finanšu līdzekļu, tiesību un saistību pārņēmēja saskaņā ar Latvijas Bankas padomes apstiprināto plānu Finanšu un kapitāla tirgus komisijas pievienošanai Latvijas Bankai.  Atbilstoši Noguldījumu garantiju likuma pārejas noteikumu 17. punktam uz šā likuma pamata līdz Latvijas Bankas likuma spēkā stāšanās dienai izdotie Finanšu un kapitāla tirgus komisijas normatīvie noteikumi piemērojami līdz dienai, kad stājas spēkā attiecīgie Latvijas Bankas noteikumi, bet ne ilgāk kā līdz 2024. gada 31. decembrim.  Papildus ar likumprojektā "Grozījumi Noguldījumu garantiju likumā" (Nr. 559/Lp14), kas 2024. gada 20. jūnijā pieņemts 2. lasījumā, (turpmāk – likumprojekts) iekļauto grozījumu paredzēts precizēt Noguldījumu garantiju likuma 25. panta 6.1daļā ietverto pilnvarojumu Latvijas Bankai izdot atbilstošus noteikumus.  Ņemot vērā minēto, ir sagatavots Latvijas Bankas noteikumu projekts "Noteikumi par garantētās atlīdzības izmaksas pieteikumiem Latvijā reģistrētā kredītiestādē un dalībvalstī reģistrētas kredītiestādes filiālē Latvijā" (turpmāk – noteikumu projekts), kas aizstās normatīvos noteikumus Nr. 114, un normatīvie noteikumi Nr. 114 tiks atzīti par spēku zaudējušiem.  Noteikumu projekts, salīdzinot ar normatīvajos noteikumos Nr. 114 ietverto regulējumu, neparedz būtiskus grozījumus.  Papildus likumprojektā iekļauts grozījums, kas paredz Noguldījumu garantiju likuma 25. pantu papildināt ar 6.2 daļu šādā redakcijā:  "(6.2) Latvijā licencēta maksājumu iestāde vai elektroniskās naudas iestāde vai dalībvalstī licencētas maksājumu iestādes vai elektroniskās naudas iestādes filiāle, kura veic darbību Latvijā, ir tiesīga nodrošināt saviem klientiem iespēju pieteikt garantētās atlīdzības izmaksu un saņemt garantēto atlīdzību, ja tā var nodrošināt garantētās atlīdzības ieskaitīšanu klienta kontā, izmantojot kredīta pārvedumu atbilstoši Eiropas Parlamenta un Padomes 2012. gada 14. marta regulai (ES) Nr. 260/2012, ar ko nosaka tehniskās un darbības prasības kredīta pārvedumiem un tiešā debeta maksājumiem *euro* un groza regulu (EK) Nr. 924/2009, un saskaņā ar šā panta 6.1daļu izdoto Latvijas Bankas noteikumu ievērošanu."  Ņemot vērā minēto, Latvijā licencētai maksājumu iestādei vai elektroniskās naudas iestādei vai dalībvalstī licencētas maksājumu iestādes vai elektroniskās naudas iestādes filiālei, kura veic darbību Latvijā, lai tā varētu nodrošināt saviem klientiem iespēju pieteikt garantētās atlīdzības izmaksu un saņemt garantēto atlīdzību, tostarp būs jānodrošina saskaņā ar Noguldījumu garantiju likuma 25. panta 6.1daļu izdoto Latvijas Bankas noteikumu (noteikumu projekts) ievērošana. |
| **Leģitīmais mērķis** | Ikviens pamattiesību ierobežojums pamatojams ar apstākļiem un argumentiem, kādēļ tas vajadzīgs, proti, ierobežojums tiek noteikts svarīgu interešu – leģitīma mērķa – labad.  Noteikumu projekta leģitīmais mērķis ir citu personu tiesību un sabiedrības labklājības aizsardzība. Minētie leģitīmie mērķi tiek sasniegti, nodrošinot, ka Latvijas Banka un iestādes, kas atbilstoši Noguldījumu garantiju likumam nodrošinās to klientiem iespēju pieteikt garantētās atlīdzības izmaksu un saņemt garantēto atlīdzību, saņem informāciju, kas nepieciešama garantētas atlīdzības izmaksai, tādā kvalitātē, kas nodrošinātu noguldītājiem garantētas atlīdzības ātrāku un pieejamāku saņemšanu, maksimālu drošību un aizsardzību, tiem lietojot finanšu pakalpojumus.  Informācijas pieprasīšanas tiesiskais pamats ir Latvijas Bankas likuma 5. panta pirmās daļas 6. punkts. |
| **Samērīgums** | Lai izvērtētu, vai pieņemtā tiesību norma atbilst samērīguma principam, jānoskaidro: pirmkārt, vai leģitīmā mērķa sasniegšanai izraudzītie līdzekļi ir piemēroti šā mērķa sasniegšanai, otrkārt, vai nepastāv personu pamattiesības mazāk ierobežojoši (saudzējošāki) līdzekļi; treškārt, vai labums, ko iegūs sabiedrība, ir lielāks par indivīda tiesībām un likumiskajām interesēm nodarīto zaudējumu.  Atbilstošākais veids, kā noteikt vienotas un saistošas prasības iestādēm, kuras atbilstoši Noguldījumu garantiju likumā noteiktajam nodrošina to klientiem iespēju pieteikt garantētās atlīdzības izmaksu un saņemt garantēto atlīdzību, ir izdot tām saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienotu piemērošanu. Turklāt noteikumu projekta izstrādi pilnvarojošā norma skaidri norāda uz pienākumu izstrādāt noteikumus.  Samērojot papildu slogu un resursus, kas minētajām iestādēm būs jāiegulda Latvijas Bankas noteikto prasību ievērošanā, ar sabiedrības ieguvumu, jāsecina, ka sabiedrības interesēm piešķirama prioritāte un tās ieguvums būs lielāks par papildu resursu ieguldījumu, kas konkrētajai iestādei varētu rasties ar uzliktajiem pienākumiem, un tos atsver sagaidāmais ilgtermiņa ieguvums – savlaicīga un atbilstoša garantēto atlīdzību izmaksa. |
| **Spēkā stāšanās** | Atbilstoši Latvijas Bankas likuma 8. panta otrajai daļai – nākamajā dienā pēc noteikumu publicēšanas oficiālajā izdevumā ''Latvijas Vēstnesis'', ņemot vērā arī likuma "Grozījumi Noguldījumu garantiju likumā" (likumprojekts) spēkā stāšanās laiku. |
| **Ietekme uz Latvijas Bankas budžetu** | Nav ietekmes uz Latvijas Bankas budžeta ieņēmumiem vai izdevumiem. |
| **Administratīvā sloga un izmaksu novērtējums (tirgus dalībniekiem)** | Noteikumu projektā paredzētais regulējums nerada būtisku papildu administratīvo slogu, jo attiecīgu regulējumu jau šobrīd nosaka normatīvie noteikumi Nr. 114. |
| **Saistītie dokumenti** | 1. Noguldījumu garantiju likums; 2. likumprojekts; 3. Latvijas Bankas noteikumi Nr. 226 "Noteikumi par elektronisko informācijas apmaiņu ar Latvijas Banku"; 4. normatīvie noteikumi Nr. 114. |
| **Saskaņošana ar Eiropas Centrālo banku** | Noteikumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2024. gada 16. jūlijā tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un par to līdz 2024. gada 30. jūlijam bija iespējama sabiedrības līdzdalība.  Noteikumu projekts tiek iesniegts izskatīšanai Latvijas Bankas konsultatīvās finanšu tirgus padomes sēdē. |
| **Saskaņošanas rezultāti** | Par noteikumu projektu netika saņemti iebildumi un priekšlikumi. |